Tantawan Tuatulanon

** Tantawan Tuatulanon** (thai: ทานตะวัน ตัวตุลานนท์) er en kjent thailandsk studentaktivist som har tatt til orde for å avskaffe paragraf 112 i den thailandske straffeloven, og reform av det thailandske monarkiet. Hun står overfor rettslige prosesser i Thailand for å ha brutt landets lover om majestetsfornærmelse, og ble i 2024 fengslet for angivelig å ha trakassert en bilkortesje med den thailandske kongefamilien.

## Bakgrunn
Tantawan studerte markedsføring ved et universitet i Singapore. Hun reiste tilbake til Thailand på semesterferie, og da koronapandemien brøt ut, gikk universitetet over til hjemmeundervisning på nett. Samtidig med hjemmeundervisningen deltok hun i demonstrasjoner mot regjeringen. Da hun hadde deltatt på mange demonstrasjoner, begynte hun å jobbe med flere prodemokrati-grupper, blant dem WeVolunteer, Draconis Revolution og Taluwang. Hun uttalte til journalister at hun avsluttet studiet ved universitetet i Singapore og byttet studieretning til rettsvitenskap på juridisk fakultet ved Thammasat-universitetet etter å ha deltatt i gatedemonstrasjoner og oppdaget urettferdigheten i det thailandske samfunnet.

## Angrepet av ultrarojalister og fengslet
Den 10. februar 2024 var hun med på en samling av aktivister og borgerjournalister i Siam-handlestrøket i Bangkok, da de ble angrepet av ultrarojalist-grupper som fulgte med på samlingen. Hendelsen skjedde ved utgangen av Siam skytrain-stasjon ved kjøpesenteret Siam Paragon. Da hun leste opp en uttalelse hun hadde forberedt, klatret ultrarojalistene over metallgjerdene som de ansatte ved kjøpesenteret hadde plassert ut for å blokkere utgangen til Skytrain-stasjonen, og angrep aktivistene. Ifølge den uavhengige engelskspråklige nettavisen Prachatai English, ble ti aktivister, to borgerjournalister, og en person som var tilskuer til hendelsen, skadet.

Tantawan ble arrestert den 13. februar 2024 sammen med en annen aktivist, anklaget for oppvigleri og datakriminalitet for angivelig å ha trakassert en bilkortesje med den thailandske kongefamilien i Bangkok.

### Sultestreiken i 2024
Da straffedomstolen avviste søknadene deres om kausjon, som var innsendt av Thai Lawyers for Human Rights, lovet Tantawan og den andre aktivisten, Natthanon Chaimahabutra (begge to medlemmer av aktivistgruppen Taluwang), å begynne en sultestreik i fengselet. I en håndskrevet uttalelse av Tantawan overlevert til media etter rettsavgjørelsen, krevde de to aktivistene reform av det thailandske rettssystemet. De la også til at ingen skal måtte bli fengslet på grunn av forskjellige politiske meninger, og at Thailand skal avvises når landet stiller til valg i FNs menneskerettighetsråd. (Thailand ble senere det samme året likevel valgt inn i rådet.)

Tilstanden hennes ble alvorlig forverret den 22. februar 2024, som ifølge Thai PBS World, det engelskspråklige nettstedet til Thai PBS, var den niende dagen av sultestreiken. Hun ble da flyttet til Thammasat universitetssykehus. Hun var på det tidspunktet svekket og hadde gått betydelig ned i vekt. Tantawans far sendte den dagen en begjæring til straffedomstolen med krav om kausjon for både datteren sin og Natthanon. Blodprøven til Tantawan viste fredag 23. februar et svært høyt nitrogennivå i blodet, dehydrering og acidose. Faren uttalte til media den 24. februar 2024 til Thai PBS World at helsen til begge aktivistene hadde blitt dårligere «etter 11 dager i sultestreik». Han kunne fortelle at Natthanon var i veldig dårlig form. Natthanon virket desorientert og kunne knapt snakke. Tantawan kunne fortsatt snakke, men stemmen hennes var knapt hørbar. Begge to nektet per 25. februar 2024 å ta imot medisinsk behandling, og den uavhengige thailandskspråklige nettavisen Prachatai meldte at det klokka 13:50 ble bestemt at Tantawan og Natthanon ikke skulle innvilges løslatelse mot kausjon. Den 8. mars 2024 ble fengslingen av de to aktivistene forlenget til 20. mars 2024, begrunnet med at politiet skulle kunne få avhøre flere vitner.

Den 24. februar 2024 hadde andre demonstranter og aktivister begynt protester mot avslaget på kausjon for Tantawan og Natthanon ved Seiersmonumentet i Bangkok, og krevde løslatelse av andre politiske fanger.

### Sendt til psykiatrisk behandling og midlertidig løslatt
Tantawan hadde vært fengslet siden 13. februar 2024, og var i sultestreik siden den arrestasjonen. Da den sultestreikende medaktivisten Netiporn Sanesangkhom døde under varetektsfengsling den 14. mai 2024, ble Tantawan oversendt fra fengselet til Thammasat universitetssykehus. Hun ble, ifølge en artikkel i den engelskspråklige thailandske dagsavisen The Nation datert 17. mai 2024, holdt under psykiatrisk behandling på grunn av «bekymringer for hennes psykiske helse» etter å ha vist tegn til urolighet av å ha sett Netiporns død. Ifølge Thai Lawyers for Human rights ble hun midlertidig løslatt mot kausjon tretten dager etter dette dødsfallet.

## Referanser


## Eksterne lenker
* 
* 
* 
*